
A takarmány energiaforrásának hatása díjugrató lovak vérparamétereire mélyvizes futópadedzés alatt és követően

Kísérletünk célja annak vizsgálata volt, hogy a takarmány energiaforrása milyen hatással van a díjugrató lovak néhány vérparaméterére mélyvizes futópad edzés alatt és után.
A vizsgálatot 4 díjugrató lóval végeztük, latin négyzet elrendezésben. A négy kezelésben a lovardában etetett abrak összetételét és adagját (kontrol) úgy változtattuk meg, hogy a napi energia felvétel ne változzék, de a jellemző energiaforrás keményítő, olaj vagy cukor legyen. A vizsgálati periódusok 14 napig tartottak. A 11., 12. és 14. napon a lovak mélyvizes futópad edzésen vettek részt, a többi napon lovas alatti munkát végeztek. A 14. napon a jugularis vénából vérmintát vettünk az edzés előtt (T0), a lépés- (10. perc), ügetés- (40. perc) és lépés (44. perc) szakaszok végén, valamint a 60. (lovak megszárítását követően), 120. és 180. percben. A vérplazmából került meghatározásra a lakát, laktát-dehidrogenáz (LDH), kreatin-kináz (CK), aszpartát aminotranszferáz (AST), vércukorszint, triglicerid, összbilirubin és kortizol érték. A kiértékelés során a T0 értéket kovariancia faktorként használtuk.
Az abrak energiaforrása nem volt hatással a vérplazma laktát, glükóz, kortizol és LDH szintjére. A takarmány megemelt keményítő tartalma a mélyvizes futópadedzés 10. percében szignifikánsan alacsonyabb CK szintet eredményezett. A referencia értékekhez képest jelentősen magasabb aktivitást tapasztaltunk, ami azt jelzi, hogy a mélyvizes futópad edzés komoly megterhelést jelentett a lovak számára. A vérplazma triglicerid koncentrációja a napraforgó olajt fogyasztó csoport esetében egy órával az edzés után szignifikánsan alacsonyabb volt a többi csoporthoz képest. Vizsgálatunkban a kortizol szint a mélyvizes futópad edzés alatt emelkedő, majd csökkenő tendenciát mutatott, ami valószínűleg azt jelzi, hogy az edzés stresszel járt a lovak számára. A nagyobb arányban olajat fogyasztó lovak az edzés alatt szignifikánsan magasabb plazma bilirubin koncentrációt mutattak a többi kezeléshez képest.
Vizsgálataink eredményei alapján az alábbi főbb következtetések vonhatók le:
- mélyvizes futópadedzés során a vérplazma laktát szintje önmagában nem reflektálja helyesen a munkavégzés intenzitását, ezért más vérparaméterek vizsgálata is szükséges
- sportteljesítményhez kapcsolt vizsgálatok elvégzése szükséges annak eldöntése érdekében, hogy mely energianyerési mód edzésére alkalmas a mélyvizes futópad.



